**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.07.2018, ora 08.00 – 13.07.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.07.2018, ora 07.00**

**RÂURI**

**Debitele au fost, în general, în scădere**, exceptând cursurile inferioare ale Someşului, Ialomiţei, Buzǎului şi Bârladului, unde au fost în creştere prin propagare.

Creşteri de niveluri şi debite s-au înregistrat pe unele râuri mici din bazinele Arieşului, Oltului, Bistriţei şi din zonele de deal şi de munte, datoritǎ precipitaţiilor cǎzute în interval.

Debitele se situează la valori mai mari de 100% din mediile multianuale lunare, exceptând râurile din bazinele hidrografice: Vișeu, Iza, Tur, Someş (fără Lăpuș), Crasna, Barcău, Crișul Negru și Bârlad, unde se situează la valori cuprinse între 30-100% din mediile multianuale lunare.

În interval au fost emise douǎ **ATENŢIONǍRI HIDROLOGICE** de fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în scădere.**

Sunt posibile creșteri izolate de niveluri şi debite ca urmare a precipitațiilor, slabe cantitativ, prognozate pe unele râuri din zonele de deal şi de munte.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 12 – 13.07.2018 a fost în creştere, având valoarea de 5000 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectorul Gruia – Calafat, în creștere pe sectorul Bechet – Brăila și staționare pe sectorul Galați – Tulcea.

**Debitul la intrarea în ţară (secţiunea Baziaş) va fi în scădere (4900 m3/s).**

În aval de Porţile de Fier debitele vor fi în scădere pe sectorul Gruia – Bechet şi în creștere pe sectorul Corabia – Tulcea.

**2.** **Situaţia meteorologică în intervalul 12.07.2018, ora 09.00 – 13.07.2018, ora 06.00**

**ÎN ŢARĂ**

Vremea a devenit, în general, instabilă, însă regimul termic a fost în continuare caracterizat de valori uşor mai ridicate decât cele climatologic specifice datei, în cea mai mare parte a ţării, chiar dacă în vest şi nord-vest s-au înregistrat temperaturi mai coborâte decât în ziua anterioară. Cerul a fost variabil cu înnorări temporar accentuate, averse şi frecvente descărcări electrice în primele ore pe arii restrânse în regiunile vestice, apoi local în cele centrale şi nordice precum şi în zonele montane şi submontane, iar seara izolat cu precădere în sudul teritoriului. Ploile au avut şi caracter torenţial, astfel că în intervale scurte de timp sau prin acumulare, până la transmiterea prezentului raport, din datele disponibile, pe spaţii mici îndeosebi în centru, est şi la munte, cantităţile de apă au depăşit 20....25 l/mp (înregistrându-se până la 63 l/mp în judeţul Neamţ). Vântul a suflat slab şi moderat cu intensificări de scurtă durată asociate ploilor. Temperaturile maxime s-au încadrat între 25 de grade la Huedin, Șiria, Ștei şi Ocna Șugatag şi 33 de grade la Galaţi, iar la ora 06.00 erau 11 grade la Miercurea Ciuc şi 22 de grade la Drobeta Turnu Severin. La începutul intervalului s-a semnalat ceaţă în estul Transilvaniei.

Începând cu orele prânzului disconfortul termic a fost în creştere şi accentuare, astfel că indicele temperatură-umezeală (ITU) a atins şi depăşit uşor pragul critic de 80 de unităţi local în Muntenia şi cu totul izolat în Oltenia, Dobrogea şi Moldova.

***Observaţii:*** *începând de ieri, de la ora 06.00, au fost în vigoare 42 de mesaje privind fenomene meteorologice periculoase imediate dintre care:*

*- 3 avertizări cod portocaliu emise de SRPV Sibiu*

*- 39 atenţionări cod galben emise după cum urmează: 12 de SRPV Bacău, 9 de SRPV Sibiu, 9 de SRPV Cluj, 5 de SRPV Craiova, 3 de CNPM pentru Muntenia, 1 de SRPV Timișoara.*

**LA BUCUREŞTI**

Vremea a fost predominant frumoasă şi a continuat să se încălzească uşor, devenind călduroasă în orele amiezii când şi disconfortul termic a fost în creştere şi accentuare, indicele temperatură-umezeală (ITU) depăşind uşor în centrul oraşului pragul critic de 80 de unităţi. Cerul a fost variabil, mai mult senin în prima parte a zilei şi pe parcursul nopţii, iar vântul a suflat slab până la moderat. Temperatura maximă a fost de 31 de grade la Afumaţi şi Băneasa şi 32 de grade la Filaret, iar la ora 06.00 se înregistrau 18 grade la Băneasa, 19 grade la Afumaţi şi 21 de grade la Filaret.

**3. Prognoza meteorologică în intervalul 13.07.2018, ora 09.00 – 14.07.2018, ora 09.00**

**ÎN ŢARĂ**

Vremea va fi călduroasă în zonele de câmpie, dar şi uşor instabilă. Disconfortul termic va fi în accentuare în sudul şi sud-estul ţării, astfel încât indicele temperatură-umezeală (ITU) local va atinge şi izolat va depăşi pragul critic de 80 de unităţi. Cerul va fi variabil, cu înnorări temporar mai accentuate în special după-amiaza şi seara când local vor fi averse şi descărcări electrice în zonele montane şi în sud-est şi doar izolat în restul teritoriului. Ploile vor avea şi caracter torenţial, punctiform se vor înregistra cantităţi de apă mai însemnate şi vor fi condiţii de grindină. Vântul va sufla slab şi moderat cu intensificări de scurtă durată în timpul ploilor. Temperaturile maxime se vor încadra între 25 şi 33 de grade, iar cele minime între 13 şi 23 de grade, uşor mai scăzute în depresiuni.

**LA BUCUREŞTI**

Vremea se va menţine călduroasă, iar disconfortul termic va fi ridicat, astfel încât indicele temperatură umezeală (ITU) va atinge pragul critic de 80 de unităţi. Cerul va fi variabil, cu înnorări temporare mai ales în a doua parte a zilei când vor fi averse şi descărcări electrice. Vântul va sufla slab şi moderat cu intensificări de scurtă durată în timpul ploilor. Temperatura maximă se va situa în jurul a 31 de grade, iar cea minimă va fi de 17...19 grade.

1. ***CALITATEA APELOR***

**2.1. Pe fluviul Dunărea**

**G.N.M. C.J. Mehedinţi** informează despre producerea unui incendiu, la data de 12.07.2018, în jurul orei 16.40, la turbina nr. 4 de la hidrocentrala Porţile de Fier I, judeţul Mehedinţi. Incendiul a fost stins la ora 17.30, în urma intervenţiei I.S.U. Mehedinţi. Nu se cunosc cauzele producerii incendiului. Nu au fost scurgeri de produs petrolier în apele fluviului Dunărea.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 11.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.07.2018-12.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE